Astonbaai-pad: Jeug maak amok | News24
Astonbaai-pad: Jeug maak amok 2016-11-03 06:01
’n Vars vlaag klipgooiery en brandstigting op die Astonbaai-pad het Smhart-sekuriteit van Jeffreysbaai verlede week aktief laat optree om gemoedere te kalmeer en misdaad te voorkom.Volgens Carl Trahms, eienaar van Smhart-sekuriteit, het die optrede gevolg nadat ’n groep jeugdiges tussen 12 en 16 jaar-oud brandende bande oor die teerpad gesleep en klippe begin gooi het. Klippe oor die pad het die verkeer vertraag en motoriste onrustig gestem. Nadat kliënte die sekuriteitmaatskappy in kennis gestel het, is hul taktiese eenheid ontplooi en het vier voertuie en gewapende manne verlede week elke aand die pad gepatrolleer. Vure is geblus en die kwajongens verjaag.Die taak is bemoeilik, omdat die sowat twintig kinders in groepe verdeel en op verskillende plekke brand gestig en klipgegooi het. Geen ander hulp is van ander maat-skappye of indiwidue ontvang nie. Die geweld het saans gewoonlik tot rondom 20:00 geduur.Die SAPD het skynbaar in die aande net een voertuig beskikbaar, en dié word glo elders ontplooi. Trahms sê hieroor: “Ek dink die verkeersdepartement, eerder as die polisie, is verantwoordelik vir die beveiliging van paaie.”Johhny Hayward is die enigste wetstoepas-ser wat op kontrakbasis aangestel is. Hy voer tans sy pligte met sy eie motor en brandstofkoste uit.Trahms sê hulle het die hulp van die brandweer aangevra. “Dalk kan die water sommer die kwaaddoeners afkoel, aangesien daar nie summier op hulle geskiet mag word nie. Hierdie skurkery gaan nie stop totdat heinings aangebring en ’n brug oor die pad gebou is nie.”Vrydagaand het die gemeenskap van die informele woonbuurt hulp aangebied om die kinders na hul huise terug te jaag. Teen 19:00 was alles weer rustig.Intussen word die situasie dopgehou. Inwoners word gevra om Smhart se reaksie- voertuie te skakel by 082 718 5750 (Jeffreysbaai) en 082 868 5839 (Astonbaai).“Die munisipale wetstoepassingseenheid het opdrag gekry om saam met die plaaslike polisie ’n blywende oplossing vir dié probleem te vind,”sê burgemeester Elza van Lingen.“Openbare veiligheid is ’n gedeelde verantwoordelikheid en ons moet almal saam werk om inwoners en motoriste se veiligheid te verseker.“Ons wil graag Smhart-sekuriteit bedank vir die goeie werk wat hulle gedoen het.”